amanoisuno/poet huggingface dataset:
楊丈既惠丹砂數種再用韻敬酬 許及之
鵲鵲飛來動林碧，喜聲楂楂鴉頸白。宗伯憐予反哺情，遣贈金丹光五色。先生上醫已醫國，敵國長城賢季劇。胸次經綸有準繩，壺中消息有端的。地行在在即神仙，世上營營自蟊賊。一編黄石豈容窺，九籥丹經應默識。未許騎鯨游汗漫，已約據龜論夙昔。嗟予聞道了無功，粗識事親惟竭力。苦乏大藥從人覓，數溷寧能無厭斁。先生樂施微少靳，變化丹砂猶米擲。得隴望蜀安敢料，和章更枉珪璋特。名臣奏議得精本，併與寒窗資省臆。有親可娛書可讀，歸養可期非怵迫。媿無好語酬少分，昨夜春官長陰德。
以端研送鄭景元同年 許及之
貴公寶研如寶璧，書生摩墨但摩石。有文無研正不妨，有研無文亦堪惜。漸老祇愁才力盡，片歙拳端寧不靳。吾家面樣什襲珍，色如馬肝膚理潤。昔言眼爲石之病，此論不公吾有證。星辰在天珠在淵，此石睛光鸜鵒瑩。文字之祥吾敢顓，鄭侯一見心拳拳。百年石交吾與汝，更有甚者吾當捐。兒曹旁觀俱唧唧，兒曹莫癡翁豈失。鄭侯自有無價珍，持獻於人吾惴慄。願侯珍研如所有，少時光芒須逼斗。會看落筆中書堂，却試玉堂揮翰手。
又次韻轉庵用食黄雀韻贊歎鄧長孺曩得予端研鄧爲轉庵甥方在疚 許及之
論研當考石精微，觀人豈計體瘠肥。歙溪入浙無淹期，刷絲羅紋如出機。比並端坑終品卑，就中古端見尤稀。難得已歎承平時，長繩束腰下巖扉。宿糧腰畔不捄饑，鑿深泉眼迸若飛。浸淫竟日無光晞，輕生重石不悟非。石工傳業猶孫枝，我售古璞千金歸。璞雖云石玉爲肌，信手得墨無拒違。事忙行草取次宜，才衰筆老無發揮。頃見鄧友輟贈之，質粹材美不可譏。契家有子吾所知，文章光焰期騰暉。不妨怪怪仍奇奇，酷似牢之惟舅依。嗟嗟尚怵霜露悲，循陔自苦躬采薇。讀禮以外將胡爲，力學報親其殆幾。學非有厭書非癡，有志於上皆可希。彤庭對策决大疑，制草說命周南妃。玉堂從容有餘師，古來孽子操心危。勉旃無令一簣虧，萬釘要看黄金圍。
馴熊歎 許及之
獸名曰熊本逸才，嗇夫教之馴若孩。開檻當街作險戲，尋橦旋筵能千回。負戴蹲跠時䀡睒，忽然逸出渠亦敢。嗇夫當之作人立，嗟爾勇氣終坎壈。問云初教本無法，祇是豚蹄趁饑乏。說似連營飽食人，努力邊頭厲戈甲。
射鷹行 許及之
聖作桑弧男子志，矢人傷人豈吾事。五陵少年狹斜遊，柘彈金丸矜堊鼻。一朝折節臂良弓，腰身不動馬如風。背彎團月無留意，禿鶬老鷹應弦墜。書生忍饑猶努力，夜夜孤燈腕寒石。等閒拓手石五餘，真是無心事書策。詩書豈不關時須，寄語悠悠年少兒。一鷹一兔尋常事，正要尺箠鞭羌夷。
憫牛行 許及之
牢牛得肉那忍喫，匪論陽報談陰德。憶牛初生成犢時，隨母耕田眼先識。繭栗漸長初勝犁，脫軛項間染能赤。一行錯誤隨後鞭，習得犁行如界直。耕來耕去禾稻成，得閒放食行田塍。稻秫掠嘴不敢食，自齧枯草甘如餳。馬終蒙帷犬蒙蓋，牛豈無功遭橫害。
舁石行 許及之
沙河塘路飛晴泥，夾道睨立如鳧鷖。千夫舁石自何所，相以柝節當鼓鼙。一夫流喝相和答，聲與步應如采齊。觀者跼蹐汗通下，彼獨閒暇輕如携。此石非是裝玉砌，此石非是築金堤。不爲文陛儀禁衛，定作潤礎承榱題。儼然一柱方峙立，何者偃植爲拱枅。嗚呼自昔良工心獨苦，大材小用俱難取。
素絲行 許及之
冰盆繰絲千尺長，雪花玉色無晶光。機聲札札逐羲御，百襄一一輸文章。素姿已是隨時貶，妖茜嬌藍還點染。東鄰巧婦鬭癡妍，對刺文禽相掩冉。衣裳顛倒那得知，但見新行勝舊時。倡優却得被后飾，漢庭只集書囊帷。君不見古來志士多慘戚，古貌古心少顔色。
觀弈篇 許及之
秉燭隨者明，弈棋觀者精。觀者未必高於弈，只是不與黑白同死生。天上神仙何所爭，亦復於此未忘情。樵夫柯爛忽猛省，却與棋仙作機警。千古未盡一局閒，巖草巖花自凄冷。嗚呼聖主不棄芻蕘言，弈棋復出亦必資傍觀。
古柏行 許及之
太華山頭有古柏，宿柯成銅根化石。自從出地受雪霜，直到於今幾千尺。向來移種向中州，挽之不動艱萬牛。根連玄圃滲七澤，鳳凰將雛鳴上頭。春草寒花幾衰歇，枯蔓朽株風屢拔。巋然此柏安如山，匝地清陰覆椒樾。不辭孤立成大厦，匠石躊躕少須暇。
賣花行 許及之
緗桃緋杏琴心疊，睡起海棠收醉頰。麝煤輸徹錦薰籠，金脂染就來禽帖。姚家魏家苦留春，花信未先紅一捻。賣花老翁正自癡，預喜荷錢出小池。却恨身非殷七七，一日之中成四時。不念書生抱孤節，昨夜東風長華髮。
次轉庵寄用坡公賦梅韻 許及之
一夜酸風驚拉槁，雪壓茅簷欹欲倒。孰知寒谷自能春，鬭坼瓊枝故相惱。兩年舊隠住容成，耐冷衝寒起常早。透窗疎影眠未佳，擁被孤吟詩易好。別來問訊迥相忘，養就苔文從不埽。詩人云遠歲云暮，自插一枝憐鬢老。孤山在望不可到，惆悵餘香委芳草。誰邀配食水仙人，長笛橫吹倚蒼昊。
次韻胡伯暉喜王簿移梅 許及之
水南梅花光似雪，撲地香風噴鼻裂。詩人不來歲華晚，寂寞巖扃那忍折。一朝移向凌風前，雕欄碧甃生寒烟。聘以新詩壽芳酒，洗空遺恨春濺濺。住山多時識幽潔，行到臺邊忽凄咽。故園萼綠正相思，冷却東皋半犁鐵。
仇香種梅已開而出鄉未歸再次伯暉韻 許及之
憶醉江南枝上雪，愛詞人把羅巾裂。篇成皓齒發瓊姿，酒盡貂裘堪當折。如今消得督郵前，期會紛來閙似烟。故人一枝久寂寞，新愁萬斛誰洗濺。仇香有意移芳潔，索笑不來空哽咽。幸自花開君不歸，一夜孤根冷如鐵。
欲雪懷度雲新種梅三次伯暉韻 許及之
朔風動地天欲雪，澗底孤松定皴裂。憶梅已覺腸九回，賦詩敢愛肱三折。簾疎香細度雲前，想見娟娟媚晚烟。主人吟哦伴幽獨，醉墨不惜花袍濺。人與寒枝共修潔，未遣調羹笛休咽。販馬江頭得句回，踏破蟾光敲鐙鐵。
次韻誠齋醉卧海棠圖之什 許及之
海棠寧莫種，種須千萬株。濯錦江頭錦漫谷，斧斤不赦如薪枯。乍逢樵人莫逢楊氏女，遺恨年年泣朝露。楊氏自媚昭陽宮，海棠自映扶桑樹。山城幽獨逢坡翁，一洗千載塵埃蒙。張園錦障人所惜，醉裏看花盡英特。酒滿衣襟花滿裳，只許茶鐺近筆牀。顧影鬅鬙醒還卧，烏巾正堪漉白墮。只恐明朝雨霏霏，花雨征帆各自飛。休論長篇與短韻，且與春風寫音問。此人此句皆可圖，底須紫鳳并天吳。
次韻誠齋飲張園放翁酹酒海棠花下 許及之
九霞觴翻濕雲幄，羣仙㦸指嫌輕薄。海棠枝上管春晴，醉魂未醒來層城。風姨妬吹銀燭滅，明月飛來更奇絕。急須巢飲添燭光，今日綺霞明日雪。濯錦江頭識放翁，翁令對花羣玉叢。試澆以酒添花暈，是酒是花若試問。
次轉庵榴花韻 許及之
良辰競渡常傴指，愛花頌花奚謗毀。年年五月見紅榴，重著賜衣憐杜甫。佳節有名名不去，閲甫逢辰何自苦。薄俗傳訛成力競，作戲輕生爲酒使。惆悵劉郎擊節詞，招屈亭前但流水。明當鍊鏡非常規，我輩持觴寧越矩。只爲榴花飲亦佳，况是轉庵吟入髓。浮花浪蕊竟何爲，穠艷芳心誠可喜。不應寂寞負澄鮮，同社聯翩須記取。相期竟到無何鄉，徙倚更約憑虛子。
再次轉庵韻 許及之
安石移根煩使指，花蹙紅綃誰擘毀。封姨妬作阿醋呼，同調何殊申及甫。肯憐顛倒落絳英，祇覺韓公用心苦。流傳午節遂成例，萱草戎葵併驅使。真能染却白雲殷，靈囿鮮繁金谷水。詩人愛節因愛花，射團點綴追前矩。炎官鍊丹成絳雪，獺膽分杯凝赤髓。誰言不似舞裙紅，色相異觀特私喜。點化精神欲然句，晉宋風流坡獨取。鄙哉摘實兒女見，却要缾罌結多子。
再次轉庵催結局韻 許及之
賦花必花指喻指，花若堪諛亦堪毀。轉庵賦梅工賦影，祇竟呂刑元是甫。節逄五日賦榴花，擬別甘酸亦良苦。猶之論畫先論形，形似丹青誰不使。豈知雪裏有芭蕉，滿壁滄溟本非水。方皋相馬羣自空，梓匠揮斤風即矩。續絃何處覓鸞膠，起死底須求鳳髓。榴花可翫不可食，昌歜無甜人自喜。肯將粉淚匹紅巾，眼高一世坡仙取。花事方殷催結局，還許殿後吟些子。
同轉庵諸人筠齋賞荷花次轉庵韵 許及之
一笑筠齋同集客，眼看荷花笑中坼。未說賞花先賞葉，破曉清香晨竟夕。了知出水非雕飾，乍覺臨流似塗澤。多情落日助酣紅，爭媚清漪動寒碧。其間得意誰最多，幾箇文禽不容隻。錦鱗似梭躍流黄，雨蓋如鎔傾大白。同社持觴聊破戒，行令傳花非俚畫。昆明撐舟真錦渡，太華如船儼仙籍。明朝定爾傳新篇，今日褎然有詩伯。詩來忽起西湖思，我輩已覺蓬萊隔。憶曾畫船作夜游，親聽菱歌和露摘。南高北高祇在眼，長橋短橋頻泛宅。掛冠神武吾盍歸，奏篇未央君盍適。便應獻策取貂蟬，焉用孤吟和螻蟈。功成五湖有成例，全賜西湖底分擘。回視筠齋乃坳堂，豈須更許漁爭席。紅蓮綠水姑相娛，明月夜光成浪獲。當暑清風誦三過，真是雙清泯心迹。
再次韻 許及之
急雨撒珠泣淵客，疾風捲荷波濤坼。須臾雨過即風休，但有水香浮月夕。水到飛霞幾斷港，安得紅雲藏藪澤。兒曹問津本何有，茭葑蒙茸填淤碧。劃開天宇鏡面平，蕩漾漁舟自雙隻。老慚數溷煩擊鮮，筠外栽蓮供醉白。客來意坐夜沈沈，境以客重聲籍籍。清纓濁足隨去取，水寬地窄易區畫。轉庵夙昔董詩盟，同社歌呼劇歡伯。婆娑得句俄朗吟，欵乃答聲非夐隔。乃知神語天亦相，仍使菱歌夜猶摘。著身勝處即冰壺，混俗靜中無火宅。我雖愛吟無好句，其奈處閒聊自適。未能汗漫據龜蛤，何補官私響蛙蟈。天籟自鳴忽聞蟬，衆作俱喑推巨擘。恍思南塘香百里，擬汎具區帆一席。更吟賞實起饞涎，細剝蓮蓬珠貝獲。不如藏六守筠齋，水落霜枯且投迹。
次韻才叔賦菊屏 許及之
賓主鐺坐成三丁，以菊分題君得屏。兩屏夾立君中坐，君其吉兆當屏星。化工開花等兒戲，園子結花象物形。宗英乘船正蕩漾，而我對塔方岧亭。人幸似花同臭味，花亦與人共芳馨。菊潭之水明且清，楚畹之英駐而齡。細思杜老看誰健，爭似劉伶終不醒。男兒聞健且飲酒，良辰莫作癡凍蠅。
紹熙改元早起 許及之
元日好天氣，侵晨供佛燈。生逢大庭氏，閒作小乘僧。報主須身健，勤家且夙興。一貧容易飽，四海願豐登。
元日 許及之
新受開禧歲，難逢慶會辰。感恩淪骨髓，無力報涓塵。抱甕供春事，加餐作幸民。屠蘇須滿引，且願病離身。
元日簡轉庵 許及之
遥想潘夫子，元正免立墀。已傾新歲酒，未和隔年詩。老色長欺鬢，春風不肯絲。人言金可作，寧惜草堂資。
次宣甫用轉庵韻賦惜春懷轉庵 許及之
氣合桑輿友，才推屈宋衙。留春無上策，作意惜殘花。葭倚終慚玉，蓬生正倚麻。陶溪人遠室，漳浦客思家。
次韻轉庵書懷 許及之
應節何妨俗，傷春已是翁。百年諳社酒，萬里憶郫筒。話舊肱堪折，追歡袖畧通。潘郎久不見，妙語想蘋鴻。
秋思 許及之
秋色已彊半，秋光纔較清。卷簾爲月地，入戶得潮聲。螢度催兒課，蛩吟覺婦驚。起看河漢畔，星象濕晶瑩。
次韻常之秋日郊居十首  其一 許及之
秋日郊居好，風光屬散人。雍容觀物化，瀟灑任天真。菊好芙投老，楊疎柳效顰。飛翻看兩蝶，喜得自由身。
次韻常之秋日郊居十首  其二 許及之
田里逢年歲，江山浄物華。栖糧供野雀，輸賦答官蛙。觳觫眠穰圃，龍鍾卧酒家。不須聽擊壤，平世此何加。
次韻常之秋日郊居十首  其三 許及之
年光本尅期，秋閏似移時。斷鴈餘新綆，殘蟬泥舊枝。黄華隨露展，烏帽受風欹。預有登高興，秋風入夢思。
次韻常之秋日郊居十首  其四 許及之
窮巷家何隘，秋郊景自舒。草塗飛蚱蜢，蓼岸點舂鋤。蝦菜通潮信，魚蒲傍海居。飯廉稱柳市，別業計非疎。
次韻常之秋日郊居十首  其五 許及之
寄種儕孫稻，株株欲競齊。年豐催釀螘，夜半想聞雞。野老同杯酌，忘形絕町畦。雖無花泛水，終恐世人迷。
次韻常之秋日郊居十首  其六 許及之
涉世味何疎，師心道與俱。古風詩入律，遠景句成圖。一語中標的，千篇徒囁嚅。秋光照軒豁，我輩未囚拘。
次韻常之秋日郊居十首  其七 許及之
學閫難優入，詩堂僅許升。百年從皓首，一醆愛秋燈。次第掛冠老，晨昏有髮僧。未能逃兀兀，祇欲任騰騰。
次韻常之秋日郊居十首  其八 許及之
龍翔江上水，萬折只朝宗。依倚惟危檻，扶持有短笻。秋山成自獻，落日爲誰容。臨眺餘嘉菊，重陽酒自供。
次韻常之秋日郊居十首  其九 許及之
詩分緣稼穡，別墅故人多。又過中秋閏，無如明月何。違離增寂寞，衰病廢吟哦。十首撩人甚，重翻古井波。
次韻常之秋日郊居十首  其一○ 許及之
覓句無新語，懷人有故情。歸音蘇酒渴，詩法釀秋清。近種芙蓉發，低鋪錦繡成。雖賒新甕熟，臘醖待同傾。
次韻吳季行秋懷 許及之
彈冠驚野馬，束带響吳鈎。意遠秋多思，詩清語過愁。君當儀省戶，我合老林丘。何日苕溪上，相從不繫舟。
冬日邀友同賞 許及之
令溫風有信，林靜葉無譁。別種桃舒萼，先期梅著花。成蹊餘屐齒，索笑見簷牙。未飲朝來酒，何妨飯後茶。
念九日早聞雪 許及之
去歲一冬暖，開春逾月晴。伸眉來雨意，變色起雷聲。摇動園林喜，歡呼鳥雀鳴。閒中多感激，詩句亦生成。
歲除日見白髮 許及之
四十明朝是，俄驚白髮新。舊詩曾探借，今語遂爲真。不恨身將老，惟憐學轉貧。婆娑花縣底，誰復念安仁。
除夜齋宿 許及之
老境慚年長，齋居惜歲徂。難分阿戎炬，只擁玉川爐。夜雨知時落，朝陽謫見無。君王素修德，安意飲屠蘇。
新晴二首  其一 許及之
入院餘旬浹，今朝始快晴。纔聞烏鵲語，已有蜜蜂聲。到眼花枝暖，粘鬚柳絮輕。重門無箇事，詩意正關情。
新晴二首  其二 許及之
宿雨居然閣，頑雲掃似開。嵐光湖上出，霽色柳邊來。鈴鴿摶風轉，箏鳶掣綫回。脩廊閒勃窣，花影上蒼苔。
禱雨有喜 許及之
已用計然策，猶煩傅說霖。綿延三日往，慰藉九重深。柱礎收餘潤，摩圍散薄陰。何庸尸祝力，聖主自誠心。
次韻轉庵喜雨二首  其一 許及之
通夕聞鳴霤，凌晨起炷熏。映山高見雨，隔塢遠留雲。盧橘明金彈，安榴染絳裙。樓居堪護足，終羨蝶飛紛。
次韻轉庵喜雨二首  其二 許及之
榴綻千重束，葵開一丈紅。爲憐花寂寞，却念雨溟濛。此去須時若，相將喜屢豐。閒中有忙事，祇得撓鄰翁。
再次韻酬轉庵  其一 許及之
經梅多過溽，轉蕙擬吹薰。山脚昏酣日，簷牙曉墮雲。病忺添御裌，筆懶習書裙。那得驚人句，聊將絕世紛。
再次韻酬轉庵  其二 許及之
萬木稠新綠，孤花委晚紅。山容隨隠見，雲影度空濛。農老無嫌問，人言不害豐。破愁還作喜，結句答鄰翁。
德久雨遷魚莊賦詩縱臾 許及之
漫雪蝸爭席，翻泥蚓近床。不堪聽鸛垤，應喜得魚莊。带雨移行李，携孥問野航。西湖第一義，佳句已難忘。
再用韻答轉庵 許及之
嵐光趨澤笏，波影漾湖床。借竹欣移宅，看花擬宴莊。鐘聲來佛屋，鏡面濟慈航。莫便疎城市，詩盟未可忘。
再和二首  其一 許及之
晴日烘船屋，薰風傍筆床。未穿三益徑，已想百花莊。野火明僧寺，樵歌度客航。山頭明月上，酒興故難忘。
再和二首  其二 許及之
城市從疎出，何人獨拜床。不辭乘下澤，久已厭康莊。借屋欣憑閣，臨湖似檥航。風波無用避，端與世相忘。
鄉會游湖懷南床復次韻 許及之
名園鄉黨敬，莫可致南床。盛事聯千佛，諸公競一莊。建侯期朔漠，駐蹕尚餘杭。報國平生志，他年幸勿忘。
再戲和轉庵 許及之
孰裹經旬飯，誰同夜雨床。何妨散花女，聊伴食魚莊。擬喚桃根渡，還思范蠡航。江湖真落手，身世可兼忘。
寓居 許及之
野水生洲面，閒雲傍屋顛。鐘鳴人已定，月滿句初圓。花徑經過少，苔文長養便。行藏隨處是，安用買山錢。
得東山居主人戀家不出因借戴希周漁鄉居賦雜興六首  其一 許及之
借得漁鄉住，分明似水仙。好山排座右，明月到尊前。掛綵迎朝日，飛霞带晚烟。往來真自在，易覓釣漁船。
得東山居主人戀家不出因借戴希周漁鄉居賦雜興六首  其二 許及之
借得漁鄉住，蟾光忽滿輪。金波隨短棹，銀漢有通津。幾度中秋月，今宵自在身。一尊消得醉，眼底欠詩人。
得東山居主人戀家不出因借戴希周漁鄉居賦雜興六首  其三 許及之
借得漁鄉住，心安即是家。客來時舉酒，飯後定分茶。野老從爭席，山童解獻花。扁舟隨意坐，不羨斗邊槎。
得東山居主人戀家不出因借戴希周漁鄉居賦雜興六首  其四 許及之
借得漁鄉住，閒居氣味長。新霜濃淡白，早橘淺深黄。勳業錦囊句，光陰寶篆香。故人如訪問，宛在水中央。
得東山居主人戀家不出因借戴希周漁鄉居賦雜興六首  其五 許及之
借得漁鄉住，詩家物色宜。葦聲魚撥剌，竹影月參差。風鐸時成曲，山童解答詩。閒居多樂事，惟有此心知。
得東山居主人戀家不出因借戴希周漁鄉居賦雜興六首  其六 許及之
借得漁鄉住，清霜已著秋。丹楓如錦障，黄菊似錢流。物理觀諸妄，吾生等一漚。得閒聞健好，隨寓且夷猶。
次韻石謙伯山居 許及之
地僻人爲勝，居閒樂自知。書聲山響亮，琴韻水逶遲。爲藥藤修架，因花槿結籬。藍田冷松竹，那得久怡怡。
次韻潘德久借居西湖張氏園詩 許及之
竹居元爲竹，聞借箒湖陰。齊物千言就，巢枝一徑深。嵐光開句眼，虛籟試禪心。賡得西湖詠，何須更姓林。
木瓜園 許及之
近郭梅根古，臨流野興長。結亭從寄樂，隔塢得浮香。度錦趨蓮渚，吹雲映柳莊。棠陰無可紀，題作小河陽。
次韻木縕之題挹爽書院 許及之
歲月多歧路，生涯幾短亭。歸來故人眼，相對舊時青。詩带烟霞寄，園知杖屨經。預愁逃社去，湖外渺滄溟。
題江心寺 許及之
屹立中川嶼，江行結斗城。千灘界巖下，兩塔湧波擎。布地有沙漲，中天惟月明。清宵撓禪定，端是棹歌聲。
舟行過沛城 許及之
人日晴還暖，遊絲舞復翻。湖平開鏡面，岸靜見蘆根。舟昔幾番過，地今何處村。沛城多美酒，弭櫂一開樽。
糴舟泊高沙爲境內所逐却泊天長 許及之
官薄謀先拙，才疎食更浮。抱關從委吏，貸粟向河侯。遏糴還逾境，迎風更泝流。百年俱逆旅，處順一虛舟。
江行次外舅吾字韻 許及之
艣滑誰催汝，山迎似喚吾。意行從改岸，瞑坐得還珠。黄卷真如嬭，騷經未可奴。霏微隔江雨，昨夜濕菰蒲。
阻風泊塘陰寨登四望山用前韻 許及之
行藏端在我，富貴本非吾。不是迷邦寶，休云被褐珠。官方鄰廝役，賢有隠傭奴。所至何妨樂，車輪未朽蒲。
舟行得順風再次韻 許及之
抱關真漫仕，所好合從吾。易乞高霞珮，難投明月珠。飄蓬諳歲月，泛宅挈僮奴。萬事乘流耳，殷勤十幅蒲。
入淮 許及之
淮水限南北，舟行洛水濱。底須分爾界，何處不吾民。好在關河舊，期來日月新。片雲無可翳，豈待凈妖塵。
端午日過左蠡 許及之
未識康廬面，惟聞左蠡名。一朝窺壯觀，五節記經行。細把離騷讀，時將濁酒傾。波濤元不惡，風力更生成。
諸暨道中早行 許及之
飛雪夜無聲，窗虛倍得明。司晨雞有誤，破夢蝶先驚。何處吹烟濕，誰行馬跡輕。籃輿吾未穩，愧爾僕夫征。
雪霽早行 許及之
蓐食挑鐙暈，籃輿破曉氛。雪開千嶂日，冰合一溪雲。久客年華度，求官道力分。還鄉定春及，物意覺欣欣。
括蒼道中次陳頤剛韻 許及之
山色隨詩瘦，波光際野空。行裝秋思裏，情話雨聲中。無補身如贅，多愁鬢似蓬。惟餘滄海興，酒後憶郫筒。
酬居甫登後山 許及之
人老東山隠，春歸北斗城。精廬青嶂合，華蓋碧雲擎。落日不愁晚，半蟾方接明。端能數過訪，無惜夜車聲。
送錢大受帥廣東  其一 許及之
妙算無遺策，私憂有劇談。豐功期漠北，小試見湖南。煖席君何暇，妨賢我甚慚。詔將須尺一，象可應魁三。
送錢大受帥廣東  其二 許及之
淮甸爲寮日，私錢奉令時。同拚愞弱罷，爭忍碎煩爲。報國存忠赤，逢人惜鬢絲。相從又相別，勳業迫男兒。
送才叔宰烏程 許及之
鐺坐螢窗夜，肩隨鶚薦年。科名雖獨後，官業更無前。劇縣三千水，修門尺五天。秋風滿孤嶼，難駐處州船。
送劉茂實赴連江丞二首  其一 許及之
三山七閩右，千竹二松間。官地今爲樂，官名丞更閒。離支明夏谷，格磔響秋山。收拾吟哦課，湘中寄一斑。
送劉茂實赴連江丞二首  其二 許及之
弈以旁觀審，書難掣肘繩。一同兼利害，貳邑易聲稱。但使知賢令，端爲不負丞。茲行子餘事，著語我何能。
送潘才叔赴合肥錄事二首  其一 許及之
鐙火寒窗夜，聲名弱冠年。掇科君恨晚，用世我奚先。餉道曾爭辟，公車合薦賢。圜扉聊鞠草，幕府且依蓮。
送潘才叔赴合肥錄事二首  其二 許及之
官業盤根見，生涯破甑輕。才堪當一面，句可敵長城。親待平反笑，時須慷慨清。十連籌正遠，三語意猶傾。
送張說道縣尉之官襄陽 許及之
一尉襄陽去，三年別舊游。煩君登峴首，拭淚望神州。勳業男兒事，依違我輩羞。爲言賢府帥，問訊橘鄉侯。
送薛子明赴歙縣尉二首  其一 許及之
家世聯三鳳，才名擅一夔。詩章謝池草，經術董生帷。雁塔題名近，龍門點額遲。一官聊一尉，民事是良醫。
送薛子明赴歙縣尉二首  其二 許及之
新安今太守，癸未昔同年。老手親師範，良規得吏筌。徑須如渭尉，切勿效梅仙。閒暇何妨學，科名是世傳。
送陳伯壽之子仲至迎侍赴嘉興秋官 許及之
欈李官爲李，春風餞此行。義方非祿養，祖武是家聲。畫諾須三語，哀矜在一成。黄堂應坐嘯，執別寸心傾。
潘茂和才叔遠訪雨後餞別  其一 許及之
連璧遠相訪，斷金情有加。不因魚撫鋏，自是客思家。好雨知人意，深杯艷燭花。今宵真語別，孤嶼在天涯。
潘茂和才叔遠訪雨後餞別  其二 許及之
許種飛霞竹，仍求甌浦梅。思鄉常夢寐，報國乏涓埃。玉葉裁雲膾，榴花染雪醅。朝三吾已定，謫百便來歸。
送術士吳國材詩 許及之
自昔名家子，于今賣卜翁。親逢黄石老，曾驗黑頭公。無術自醫命，有奇祇墮空。吹噓吾豈敢，憐子又西東。
次韻洪萃之太社真率之集三首  其一 許及之
疇昔三洪並，聲名四海知。靈光一老在，鸑鷟九成儀。近有同朝喜，今無遠室思。雙瞻最良譽，合瑞聖明時。
次韻洪萃之太社真率之集三首  其二 許及之
鼎來那有說，鐺坐太無譁。擊缶聊三奏，吹壎信一家。勸時幾禮醵，真率勝籩加。老愧詩無律，新篇極歎嗟。
次韻洪萃之太社真率之集三首  其三 許及之
詩翁甘獨殿，我輩豈其班。爝火自不息，斤風祇似閒。秋容蟾桂裏，歸夢雁芙間。物理因詩悟，新來豹一斑。
和人見寄 許及之
一別三年久，無書堪往還。自憐供吏役，長羨似僧閒。契闊詩情在，提撕鬢影斑。敲門湖上寺，居士已開山。
和才叔次韻  其一 許及之
閒中宜可樂，病外復何愁。塊坐疑三刖，朋來散百憂。琴彈欣改調，缾罄喜歸謀。豈復行藏計，終朝只倚樓。
和才叔次韻  其二 許及之
詩社久疎索，吟牋殊澀慳。遥憐疑落落，近喜復斑斑。柳密鶑酬答，花深蝶往還。春光頓如許，人事苦相關。
次韻甄念八丈監簿詩 許及之
憶昔忘年舊，惟公不我遺。分携頻問訊，握手屢哦詩。塵世千年夢，仙家一局棋。得閒聞健好，振古只如茲。
次韻廣文鎖試出院寄似 許及之
校文花事過，無句到蒼苔。芍藥翻新砌，酴醾浸古罍。竹枝歌喚起，春草夢驚回。亦許山中老，相容和朅來。
同年會拜三茅不及與呈袁侍郎同年 許及之
地秘三茅勝，班高玉筍明。昔年同日喜，共拜一陽生。造化何勞補，彌文意自成。梅花開句眼，爭得不關情。
寄潘德久 許及之
新雨不可待，故人猶作疎。有方能煮字，無策與脂車。灑地親霜簟，敲冰想玉壺。端能乘月過，重賦碧芙蕖。
懷鄭仁叔  其一 許及之
近有河魚疾，曾煩舊雨來。又成三日別，未覺百懷開。氣合嗟同病，情親憶把杯。西湖荷蓋底，誰遣畫船回。
懷鄭仁叔  其二 許及之
斗大樓居窄，林深客思長。雨凉欣破甑，風急凜垂堂。倚祿生涯拙，憂時鬢髮蒼。向來遮日手，祇合釣滄浪。
病足少蘇次常之韻三首  其一 許及之
攣拳尊足苦，伸縮楚囚聲。藥甲新條在，醫科舊貫盈。百年雙脚健，萬事一漚輕。獨恨忘形友，終然少合并。
病足少蘇次常之韻三首  其二 許及之
休從詹尹卜，數亦不難通。寄祿逾三品，論才祇下中。器欹終必覆，藥裹漫成叢。痼疾元來有，惟知酒有功。
病足少蘇次常之韻三首  其三 許及之
藍田紆古句，令我好懷開。未敢爲瓊報，何從引玉來。蒲萄江漲醁，桑落甕留醅。柳市人歸未，隨潮蚤晚催。
三次澄鱗韻喜聞捷音 許及之
昨夜燈花喜，今朝吉語新。犁庭真破竹，入境若無人。何力裨洪造，擎拳爇寶薰。從今願諸將，獻捷日頻頻。
四次聞捷韻 許及之
身閒偏蚤起，邊報逐朝新。諸將休輕敵，中原尚有人。定須申撻伐，安得雜蕕薰。祇愧渾無補，空歌捷詠頻。
聞捷五次轉庵韻 許及之
周歷綿綿遠，湯盤日日新。恭聞哀痛詔，憤激老癃人。報答带仍礪，英雄沐更薰。衰年扶杖聽，折屐敢辭頻。
轉庵催結局六次韻 許及之
漢儀重睹舊，秦暴盡更新。應是天亡敵，從知國有人。乾坤大開闢，華夏一陶薰。收到崑崙北，詩應快李頻。
和轉庵與洪共之說詩談禪之什 許及之
鐺坐聽清話，鼎來宜笑譁。詩談五字律，禪說一枝花。未肯傳衣鉢，先須借齒牙。老婆心更切，黄檗正栽茶。
又再和轉庵且置詩話聊答說禪之什 許及之
見性元非說，傳心豈得譁。三更親受法，五葉自開花。雖遇奪衣嶺，終摇度艣牙。要知觀自在，不異鳩盤茶。
又復次韻爲酬答說禪偈言 許及之
密傳當正受，諦聽勿高譁。要結菩提果，須開頓悟花。祖師禪上陣，大將擁高牙。赴了齋時飯，大家同喫茶。
次外舅遣侍人韻 許及之
關中蕭相國，江左管夷吾。人仰高山石，心宜赤水珠。登臨捐妓女，書札付官奴。妙得安心法，繩床底用蒲。
再次外舅韻戲呈舍人叔丈 許及之
接棟兄過弟，忘懷汝與吾。纏頭新辦錦，買笑近量珠。怒釋泥中婢，歡全膝下奴。使無驅豆法，亦合賭樗蒱。
次外舅聞字即事韻 許及之
蘧瑗行年化，宣尼耳順聞。聲名昭白日，富貴薄浮雲。天子方嘗膽，中原未靜氛。加餐爲時起，禮樂不徒云。
再次韻并呈舍人叔丈 許及之
過訪鄰牆近，歌呼隔屋聞。江收梅熟雨，川映蕊紅雲。把燭杯仍艷，交談篆接氛。盤洲餘醉墨，吾亦欲云云。
再次聞字韻 許及之
船屋香留潤，衣篝冷却聞。晚山新見月，別浦宿藏雲。歲月催人老，江湖凈世氛。望中愁不極，收拾費詩云。
次韻德久 許及之
熟闚齊物論，懶賦畔牢愁。浮世夢槐國，虛名種橘侯。有身俱有患，無累即無求。不啻如今足，何如取次休。
次轉庵韻  其一 許及之
節中期樂事，座上欠嘉賓。雨帽何妨濕，雲山自带顰。午晴開喜色，歸月入懷新。有菊皆重九，無須更卜辰。
次轉庵韻  其二 許及之
有約惟真率，相忘任主賓。拒霜方送喜，疎柳不爭顰。近復關原舊，頻看邸報新。吾儕何幸甚，投老得逢辰。
三次轉庵韻仍招小飲 許及之
有徑望三益，杜門無雜賓。只逢開口笑，絕勝捧心顰。一色黄華在，雙投白醖新。速宜相爾汝，元不闊參辰。
金魚久不浮游喜而有作 許及之
買得黄金鯽，投將白玉池。久晴虞涸轍，轉壑漾深陂。每施龜魚食，偏懷網罟疑。今晨水澄澈，梭影泛琉璃。
有喜真愛亭梅花開走筆呈轉庵 許及之
小園饒勝事，僮僕競讙譁。梅綻凌寒樹，枝繁照水花。病身俄勿藥，詩思頓萌芽。急報南鄰友，新篘可當茶。
白山茶 許及之
白茶誠異品，天賦玉玲瓏。不作燒燈焰，深明韞櫝功。易容非世力，幻質本春工。皓皓知難污，塵飛漫自紅。
和轉庵白蓮 許及之
虛籟一聲蟬，通宵月正懸。亭亭承露掌，歷歷涉波仙。夜色起香霧，曉光收玉烟。層冰不可致，清賦憶前年。
諸葛忠叟初逢家墊池中産雙蓮求予扁榜併作五言勉諸甥 許及之
我愛濂溪說，君能喜種蓮。一經初建塾，雙實遽呈川。和氣壎箎應，榮名棣萼聯。勉旃成宅相，學也是家傳。
麝香萱 許及之
南薰吹麝馥，背樹染鵝黄。裏許香爲德，中央色自莊。洛津行夕佩，仙掌洗晨粧。真爲忘憂賞，看雲戀故鄉。
煮茗  其一 許及之
止酒身多病，添書日正長。睡魔推不去，茗碗熟難忘。鵲過飛樵墮，蜂喧落粉香。靜中觀物理，此樂未渠央。
煮茗  其二 許及之
煮茗鴉闚井，哦詩蝶過垣。笋高垂籜瘦，梅落墜枝繁。白晝重闈靜，新晴遠市喧。境緣看漸熟，吾亦欲忘言。
顯庵餉伊蒲索著語代簡 許及之
却埽銷長夏，來薰傍曲肱。轆轤金井水，沆瀣玉壺冰。避暑元無法，安心却粗能。破除香積飯，供給在家僧。
輓故丈母萊國夫人沈氏三首  其一 許及之
北使復南遷，尚書大節全。長公身致相，冢婦世稱賢。象服宜偕老，魚軒遽溘先。哀傷動行路，謝傅况中年。
輓故丈母萊國夫人沈氏三首  其二 許及之
林泉當絲竹，丞相巧安貧。珍重承夫意，清修報主身。指千隨嗜好，體一寫姻親。更有銜恩者，妻孥寄食頻。
輓故丈母萊國夫人沈氏三首  其三 許及之
愛女終身託，嬰兒半路遺。訃音非不達，憂思恐難支。已及黄泉見，應憐白首期。愛恩均罔極，淚盡輓歌詞。
元日登天長縣城 許及之
元日登臨一腐儒，感今懷昔愧微軀。此城曾是千秋縣，有水呼爲萬歲湖。南渡向來紆翠駕，北征何日會京都。祖功宗德無邊際，可恨長淮限一隅。
次常之元日復用韻 許及之
椒花祝處羽觴飛，第一春光勿願違。已是浹旬彈指過，可堪維暮轉頭非。詩籤絡繹須盈袖，酒醆淋漓聽滿衣。老去寸陰尤愛惜，久拚带減沈郎圍。
人日用常之韻寄才叔居甫 許及之
斷腸梅作雪紛飛，似與金花巧勝違。此日共憐人日是，今春誰道我春非。閒中風月爲蓮社，醉裏鶑花即錦衣。題寄草堂須記取，莫孤綠繞惜紅圍。
人日 許及之
明當春日今人日，身到故鄉勝異鄉。巧勝耐寒元故事，青絲傳菜舊風光。只將柏葉聊隨酒，莫爲梅花苦斷腸。南北兩園多種接，閒居從此有閒忙。
次韻宣甫約元宵入城不至 許及之
春已兼旬未脫綿，積陰頓掃柳條烟。兒童戲放摶風鴿，老子惟看跕水鳶。剪綵試燈新樂事，逢場作戲舊豐年。詩翁不離陶溪隠，可是公房戀屋仙。
王宣甫以燈夕入城而予偶無佳思阻同遊有詩爲寒食之約次韻奉酬 許及之
落梅聲裏惜餘芳，孤負燈光與月光。偶以催租敗佳思，阻隨執事佐顔行。春風已入青絲鞚，好句終歸古錦囊。能踐清明重約否，須知歲月去堂堂。
元夕之明日久陰乍晴月色皎然 許及之
連陰乍霽自新元，細雨梅花自可憐。天意肯教人悵望，燈宵終放月團圓。兒童鼓舞幾通夕，我輩歡呼竟不眠。老少相懸均此樂，去秋無此大豐年。
次韻程判院春日 許及之
催得冬殘是野梅，依然春傍柳邊回。不知鬢影星星去，只道年光恰恰來。喜爲農占秋有廩，懶于僧問劫經灰。歷頭且復從今數，笑口都能幾度開。
二月晦日游木瓜園 許及之
亭成寄樂小裴回，野水粼粼傍酒杯。未有政聲追召杜，敢將詩律繼歐梅。春風已辦催花絮，夜雨惟憐老菜臺。百二十春今恰半，不須扁榜記曾來。
次韻謝余伯益節推 許及之
鵲喜聲頻去復回，亭成報我趣銜杯。春風得意矜新柳，野水留春戀落梅。何處笙歌催院落，一時車馬走輿臺。攙先但得邦人樂，待約鶑花殿後來。
次韻謝劉太丞 許及之
世事羊腸有幾回，功名隨意芥爲杯。放教春色歸繁杏，禁得東風是落梅。天上有人調玉燭，邊頭何地築金臺。朝廷仄席思耆舊，詔逐陽和蚤晚來。
寒食日宿蕪湖縣廨 許及之
今年歧路足生涯，寒食蕪湖感物華。少爲顔公成且住，絕憐杜老嘆無家。光風不禁吹香草，薄霧無端羃晚華。已是惜春那惜別，無多酌我怕周遮。
感春呈同社 許及之
靜處聊將物理推，鳥啼花發苦因誰。留連春事惟紅藥，管當行人是子規。莫道柳綿無住相，也爲萍絮媚清漪。如何飽食閒終日，不課離騷不賦詩。
四月晦日袁起巖同年雨中集聚景園 許及之
湖上名園屬內家，湖邊有客誤乘槎。風餐歷歷秦宮樹，雨立亭亭漢節花。樂事坐來添晷刻，題名帖後带烟霞。春衫溼却它年話，合有新詩記物華。
次韻常之五日禁競渡 許及之
仍年此足爲吾病，舉世誰人似我閒。思遠樓前重禁渡，容成洞裏獨看山。交游雨絕梅還溽，賡倡星分稿自刪。頼有松廬相慰藉，新篇時復到榆關。
閏上澣同德久子侄輩避暑退居即事 許及之
說著退居心已愜，湖山何况傍繩牀。雖無瑟瑟松杉韻，自覺愔愔枕簟凉。茗碗親來詩有思，藕花多處語猶香。一旬一日恩休沐，今日恩隨日更長。
再賦紀實 許及之
官身不辦游山具，只有茶鐺與筆牀。旋買鱸魚供箸美，却携玉友待樽涼。同來稚子聽情話，更有幽僧炷妙香。遥望畫船雲錦外，好風吹到笛聲長。
次韻酬張巖卿七夕 許及之
星文人事古難磨，女織男耕力最多。河鼓有神司带犢，天孫垂象驗飛梭。因依鴻烈成橋語，泛濫長生舊殿歌。伉儷流傳鈞是褻，玉川無頼太風波。
次韻王宣甫秋夜書懷 許及之
靜聽高梧落甃聲，遥聞叢雀轉秋更。星隨斗極看時改，露濕天河徹底清。老去心情惟藥裹，病蘇燈火愜書檠。故人忽起關河思，觸撥深愁怒癭生。
次韻陳仲全秋懷 許及之
一夜炎歊破甑空，蕭然秋思雨聲中。江湖兩鬢驚飛葉，歲月一身俱轉蓬。我自由來爲性癖，子今無乃坐詩窮。男兒窮達終相似，却是難教鑿枘同。
九日次常之柳市秋懷韻 許及之
柳市留連愛別坰，歸來詩與字俱清。閒居揫斂全生理，老境行藏見物情。恨把菊花隨雨過，醉敲瓦缶作雷鳴。千年張翰風流句，却是生前不願名。
次韻才叔九日家宴阻訪媚川 許及之
一秋天氣屬吟家，九日風光愛物華。對婦舉杯勝俗客，逢辰得酒值黄花。大難富有成糜季，小異誰知落帽嘉。獨坐媚川空悵望，半蟾分挂夕陽斜。
次才叔和龔司令九日韻 許及之
滿院西風把菊天，官身閒暇亦悠然。恍思杜老浮舟日，絕勝彭城戲馬年。豈待白衣開笑口，不妨烏帽庇華顛。却愁明發還多事，詩在龍山落照邊。
九日簡德久 許及之
登高每恨尊無酒，近節今欣菊繞籬。風日正佳關氣數，心情不分減年時。愛將雪鬢欹紗帽，愜把霜螯對酒巵。意到潘郎寧易敗，催租端自不妨詩。
次轉庵九日韻 許及之
窗前白白黄黄菊，門外疎疎短短籬。擇勝任從追賞日，有年即是太平時。呼鷹戲馬人千古，綴席浮舟酒一巵。五百年間張翰句，風流猶待謫仙詩。
九日小飲用後山居士韻簡轉庵 許及之
連日欣晴卜暮霞，晨曦閃閃舞羣鴉。時豐都市人多醉，節近重陽菊有花。萬事悠然山正好，三杯可以我何加。自憐猶有童心在，愛把茱萸繫絳紗。
再用後山韻 許及之
懶惰無心賦落霞，醉餘吟筆大如鴉。但欣有酒酬佳節，猶勝無錢對菊花。小異孟嘉今老去，知非蘧瑗歎年加。登臨無奈秋光好，歸傍窗前月印紗。
九日同從班諸公自南山過蘇堤登寶叔塔 許及之
柳下芙蓉錦作裳，畫船波底見秋光。登高自昔須吾輩，戲馬從人上寶坊。白髮未嫌紗帽黑，紫萸偏稱菊花黄。常年風日無如此，爭不從容入醉鄉。
次韻解頤叟九日登樓唐律二首  其一 許及之
詩翁九日獨登樓，悵望當年淺碧洲。菊徑全稀虛過節，橘鄉無術敢當侯。漢庭非晚咨良策，邊算於今待遠籌。曾得合肥家信否，未應胡越可同舟。
次韻解頤叟九日登樓唐律二首  其二 許及之
規橅器業足資身，合是蘭宮第一人。風月難兄居半刺，文章經國肯全貧。身丁近免家家喜，首述長謠句句新。預卜他時康濟事，定應不負白綸巾。
三月二十七日玉堂夜宿 許及之
以玉爲堂未是誇，金林禽謝有金沙。稍傳禁漏提初點，旋聽周廬遞晚衙。春盡猶寒欺夢草，晴多未雨渴簷花。自憐雖是文章力，肯把凡駑污白麻。
玉堂宿直次高內翰九日前一日草妃子麻畢題案上韻 許及之
歲稔時和庶事康，未央稱壽捧瑶觴。宣將鑾殿金爲炬，草就麻詞玉作堂。自是關雎思淑女，不同飛燕在昭陽。儒臣信得文章力，捧賜看花一樣黄。
宿社祭齋宮與張野夫廨舍爲鄰信筆代簡 許及之
經時不見小于湖，已覺心源少轆轤。漫道齋宮鄰廨宇，何殊弱水隔蓬壺。清談每想追前輩，快覩何從換故吾。大阮端憂更堪憶，平安曾得近書無。
九月十一日龍華寺齋宿禮部陳同年見余嵬字韻詩寵和惠示復用韻奉酬 許及之
鴈塔同登驚歲月，龍華共事陟崔嵬。詩從瑞錦窠中出，人是黄花節後來。顧我何堪毗右府，如公端合上東臺。清時勝日才兼美，平步功名不用催。
陳同年再次韻爲謝而王才叔判院和篇繼至復用韻併謝 許及之
鐺坐齋宮喜敬陪，高軒二妙屹崔嵬。舊詩古廟香爐去，新句風檣陣馬來。但有黄花堪落帽，不應白髮怕登臺。留連月色須明發，未受秋更密點催。
酬才叔再用韻 許及之
三日齋餘過九日，今朝方得上崔嵬。日隨鴻影翩翩去，句逐湖聲衮衮來。肯爲龍華留勝蹟，何須戲馬羨高臺。黄花未必相欺得，正要詩翁著句催。
致齋禱雨次轉庵韻 許及之
夏中春閏合炎蒸，何事凉風日夜清。大旱望霓如許切，密雲不雨太無情。何妨閉閣齋三日，有愧聞蟬第一聲。遥想轉庵同此際，苦辭猶作渴蛙鳴。
祭龍前一日致齋雨大作邑人以爲數年未之有也作此呈養正明府 許及之
齋宿臨場早有期，邑官齊出去陪祠。祇應日脚埋雲處，便是山頭戴帽時。此雨近來都未有，豐年向去更無疑。請公買取千鍾酒，從此琴堂日展眉。
次韻廣文賀太守祈雨感應 許及之
天上爲霖正玉衡，農家占雨驗書檠。黄堂懇惻煩精禱，綠野歡呼得遍耕。束晳未遊猶要雨，蘇端好過莫教晴。廣文飯足渾閒事，吉語時聞更動情。
驟雨忽至 許及之
未茨山宇趣儲材，屐齒憐穿稱意苔。礎石潤時雲氣動，茶烟凝處雨聲來。蠶家次第三眠柳，江國凄凉五月梅。電脚未收雷殷殷，老農爭不笑顔開。
舟中喜雨 許及之
驟雨飈風趁急雷，畫船繫纜小裴回。隔簾大點欺窗紙，入戶微篩供酒杯。一夏屢憂無計奈，半秋頻喜傍懷來。世間好事無全美，濡首牽夫可念哉。
積雨簡百七丈郎中二首  其一 許及之
鄉里從游不乏賢，薛侯令我自拳拳。筆端有力能扛鼎，飲量無涯可吸川。寧屈乘軺紆郡紱，豈容謝事引官年。皇天有眼難從欲，暫許祠庭作散仙。
積雨簡百七丈郎中二首  其二 許及之
社中真率數追陪，合有閒緣带得來。十日頓疎新舊雨，百年猶負淺深杯。護持盧橘黄金實，準擬榴花絳雪醅。但有菖蒲皆是節，不須端午始歡咍。
新晴 許及之
兩旬衰病與陰霖，徒有幽園日涉心。曉色半窗驚睡起，鳥聲叢樹索詩尋。熙怡意象池亭滿，履歷工夫杖屨深。掉脫烏巾向人說，市朝不樂似山林。
次韻劉參議喜得雪 許及之
勒回羲馭感蒼蒼，醖釀風威鑠夜缸。才喜篩寒初集霰，已憐灑急正聞窗。忘年有約將尋戴，好語先施合拜龐。不惜登臨矜共賞，萬妃正舞玉幡幢。
次韻謝傅公謀賀雪 許及之
寒入冰絲響玉琴，燎爐宿火費添薰。夢驚窗眼疑留月，起看簷牙有墮雲。三白預知開歲稔，一杯聊敢破朝醺。踵門佳士欣相顧，袖出名章過所聞。
喜雪  其一 許及之
靜聽微雨落乾聲，曉見平簷粉似勻。去歲鴛鴦何苦熱，今朝鷗鷺太無塵。眼空色界聊矜富，酒極詩豪自覺神。踏碎瓊瑶無過棹，虛教新釀熟經旬。
喜雪  其二 許及之
擁火觀書硯不冰，梅將雪訪有交情。一寒依倚回春谷，三白牽連不夜城。玉燭試於調鼎見，金穰安待剪幡迎。代耕無補妨賢甚，歸去容成小築成。
立春前一日喜雪 許及之
司寒顓帝職云虔，肯許勾神撓雪權。雙勝迎春猶卜夜，六花殿臘已書年。太陽更不虧元日，聖德由來格上天。慚愧小臣無補報，巴歌敢共郢爭妍。
和袁同年接伴謁洪澤鎮龍祠韻 許及之
鬼神爲德著冥冥，不在牲牷只在誠。護客往來今九度，感神昭假等三成。長安妥帖平於席，畫舫夷猶穩作程。應鑒微衷有孤憤，中原却隔泗州城。
觀新堡寨因登平山堂次接伴袁同年韻 許及之
換得玻瓈千頃湖，醉翁遺勝在江都。登臨山色依然在，拂略秋容澹欲無。新堡似雲屯戍久，舊臣何日策勳殊。王人按壘非尋勝，歸報前遊有遠圖。
訪舊隠 許及之
自知樗櫟任天材，閒愛浮萍靜愛苔。歸有幽棲鄰佛住，時因佳客下山來。青雲乳酒聊傾尾，白雪形鹽旋摘梅。有月有琴君勿去，百年懷抱待君開。
買山石航海有懷故園 許及之
它山移却伴疎篁，磊砢堅於百鍊剛。劚地尚餘蒼蘚篆，傍欄偏映紫荷囊。濕雲矯矯飛還凝，煇鳳亭亭舞復翔。竹弟石兄應共語，故園那得負風光。
益老過靈巖看築塘因慰藉小隠索詩 許及之
孤雲一片自由身，古剎隨緣有夙因。小隠未容蠶作繭，靈巖要看海揚塵。築塘衣鉢時時唱，信筆詩篇句句新。晝繡不須歸相里，聞師自是鴈山人。
題州宅安航 許及之
以涉名齋敢自遑，朅來何事得安航。極知平地風波少，得似閒居氣味長。旋了兒癡便退食，聊爲僧坐靜焚香。君恩未報空華髮，孤嶼扁舟憶故鄉。
潘德久將出疆之前三日移居作詩奉邀 許及之
久住京華似故鄉，遷居又復一番忙。此非子坐爭懸榻，何以家爲便出疆。屋下已聽湖水過，樓頭不奈柳梢黄。今朝元巳佳天氣，試撥忙來共一觴。
喜聞轉庵新結暖閣因賦 許及之
老來百事一無能，寒燠隨宜護寢興。小院回廊慵勃窣，圍爐暖閣便瞢騰。向陽挾策明開牖，隠几聽歌厚覆憑。聞道轉庵新結束，宛同臭味我良朋。
次韻轉庵步城南有卜居依壑意乃古巽吉庵之旁 許及之
出郊緩步當乘流，依壑幽尋少餞秋。水過斗門知浦口，庵當巽地見峯頭。賞心便擬爲鄰卜，志喜姑先著句留。祇恐據鞍方矍鑠，未容此處就菟裘。
適庵 許及之
庵居奚以適爲名，癢處能爬是適情。社後有誰留去燕，春來何處不遷鶑。物情雅與閒相會，酒興酣時句自成。要識適庵同一切，客來不用舉深觥。
浄光丈室開小窗頗得江山之勝次璧老壁間韻 許及之
車馬憧憧走皂臺，面皮三寸積黄埃。禪房永日窗開闔，天際孤帆潮往回。二月風光供遠眺，十年羈旅愜重來。現前一宿圓成案，懶向胡僧問劫灰。
益老于雁山築庵名曰來風小隠來求詩且約相見  其一 許及之
師住靈巖飽看山，結茅猶欲老山間。懸知客路紅塵軟，輸與禪房白日閒。蔬筍忘來詩格瘦，楓梧落後鬢絲斑。煩師護取龍湫水，待覓涓涓洗我頑。
益老于雁山築庵名曰來風小隠來求詩且約相見  其二 許及之
未終棋局爛腰柯，繫日長繩竟若何。報國有心祇皎潔，效忠無力恐蹉跎。秋懷擬向樽前遣，歸夢偏於馬上多。八月錢塘江上景，可能作意莫相過。
被旨祈禱數至天竺珪僧錄求白雲堂詩爲賦唐律一首 許及之
白雲峯下白雲堂，堂上高人一辦香。繞殿持經山四合，繚牆行道木千章。衆生未免嬰時苦，大士寧能與世忘。祈雨祈晴來復去，此身却似白雲忙。
邀德久兄靈芝納凉 許及之
曾許西湖三百首，官身其奈苦相妨。追陪歲月多遺策，零落風煙有斷章。人道拾遺無好句，天教老監學清狂。且邀海內忘形友，領攬招提半日凉。
高峰寺 許及之
四面峯巒玉斲成，團欒真是梵王城。名山勝絕茲爲冠，墨客冥搜遠作程。清酌獻茶修薄供，攝心歸敬誓餘生。全家飽煖君恩重，佛日光中祝聖明。
袁性之自號爲湖山遺老曩和予北征絕句因與其族人赴舉復見訪坐間求書湖山隠居扁榜因爲著語 許及之
湖山本爲吾儕設，家世今爲隠者居。歲稔石田猶可飽，詩成霜葉正堪書。因觀後進鏖勍敵，肯訪閒人款敝廬。醉覓扁顔吾敢靳，和篇曾枉百硨磲。
隠居即事有懷潮州三首  其一 許及之
屋後如屏擁碧岑，愛山疊石尚同心。肩輿不解勞人力，振策惟便助足音。未擲裹巾行曉色，不眠乘月坐秋陰。幽憂莫道都無景，十月移春要滿林。
隠居即事有懷潮州三首  其二 許及之
載花航石自都城，慚愧波神每不驚。官職有何消得處，園池亦只信緣成。賞心擇勝難扁榜，信口哦詩莫主名。無奈新開城上路，江山如畫總相迎。
隠居即事有懷潮州三首  其三 許及之
忘形海內鮑潮州，遲次天教得共遊。行李未還長問訊，扶藜纔過許賡酬。湖光催我頻携酒，花影何時傍結樓。昨夜滿庭秋月色，一年無此亦知不。
爲季和弟作溪堂扁榜賦唐律一首紀實 許及之
鴒原分派住松山，溪繞山圍屋數間。今少蓬成今宅相，舊將軍寫舊堂顔。移來城市真堪貴，纔混囂塵便等閒。教子教孫風月夜，琴書聲裏水潺潺。
清卿求作混碧樓額因賦唐律  其一 許及之
三十聲名晚合酬，前銜久自是潮州。尚須漢吏二千石，聊卧元龍百尺樓。混碧繆書波畫去，醉紅憶爲海棠留。從今只願摶扶上，還許澄鮮守舍不。
清卿求作混碧樓額因賦唐律  其二 許及之
欵乃聲中自答酬，湖山迥闊冠吾州。際天野色青環坐，照水嵐光翠擁樓。蓮浦渺瀰無路到，松亭依約有船留。澄鮮近市翻堪恨，混碧能容數過不。
袁起巖侍郎采予無盡意詩語以一段奇爲凈相別室扁榜有詩次韻 許及之
一段奇中無盡意，西湖風月契三生。只今扁榜成佳話，它日尋詩有舊盟。得失鷄蟲何日了，去來鳬鴈逐時更。癡兒尚欠梅花句，已擬長歌出塞行。
高秀才紳十年前有同邸之舊以劍名堂求詩 許及之
沙河燈火闇殘更，客舍猶聞諷誦聲。科舉累人須要了，詞章似子豈無成。勳名合是男兒事，通塞能忘造化情。莫向斗牛占氣采，夜深只願少微明。
范湘潭岸花樓 許及之
杜若青青湘水深，長官爲政見瑶琴。飛花幾度春來去，行客自如人古今。天池百年供旅寓，江山一色費登臨。楚峯驛伴湘中館，更有高樓待賞心。
侶鷗亭 許及之
世態浮雲轉首非，孰於靜處見天機。愛憎隨俗烏能好，爵祿無心牛自肥。此樂尚憂兒輩覺，斯人休祝我公歸。公如畧起功名念，鷗鳥驚人已浪飛。
題富覽亭 許及之
萬峯如鶩萬波同，擘浪雙鼇躍勢雄。山過江來垂斗柄，水朝宗去渙文風。家家洙泗絃歌裏，處處蓬瀛圖畫中。莫笑先生徒壁立，一番登覽興無窮。
登憶謝亭併呈質弟 許及之
爭不遊山憶謝公，亭成孤嶼恰當中。山低山仰今朝異，潮落潮生自古同。幾欲弄舟移白日，何當把釣待秋風。惠連幸自還鄉里，獨恨池塘句不工。
題春風亭 許及之
亭成秋日榜春風，歲稔時和荷化工。佳事感傷多白髮，壯懷突兀祇孤忠。漢興即有中天運，吏惰元無闢地功。只把春風宣聖化，物華都在發生中。
題外祖母夫人李氏墓陟屺亭 許及之
陟屺哀哀八十親，渭陽念母我傷情。等爲孝子終身慕，最慘嬰兒半路聲。已把山光占塾教，底須宅相寫亭名。登亭更望芙蓉頂，吹棘風前淚併傾。
春晚登鈐岡 許及之
簿書拋罷一登臨，恰有黄鸝送好音。溪漲未消知雨近，林疎頓密見春深。詩源久廢如枯井，宦况多磨似鍊金。手種故圍三四竹，新梢拂拂想成陰。
游金山寺 許及之
何年浮玉奠中川，潮去潮來故屹然。世事只隨波上過，佛身元向定中圓。妙高得月天無際，雄跨看雲雨带烟。孤嶼扁舟無活計，又拏楊子渡頭船。
登江山偉觀 許及之
江山如抱畫難加，偉觀標名似太誇。千古雲烟無盡藏，百年登覽足生涯。詩情與客來天際，潮汛邀人上斗槎。自是皇恩聊許借，兒童莫便認吾家。
題石乳洞 許及之
山前老石碧巑岏，山後縈紆洞府寬。妙處通行隨步武，到頭平坦上團欒。寶鍾池秘金爲奏，甘井天成玉作欄。古怪洪陽清石乳，平章留與後人看。
游仙都 許及之
我來古括經行熟，欲到仙都有底難。漫道蓬萊環弱水，始知方丈近三韓。千山開闔神仙迥，一柱岧嶢宇宙寒。信有真人足官府，不妨容我暫鞭鸞。
初入雁山見雙峰 許及之
鐘鼎山林昔罕兼，久污清貫大傷廉。移文謝客顔情厚，彈劾歸耕喜屬饜。纔下盤山爲邑里，已排勝境入詩籤。年來百慮消磨盡，只有雙峰不退尖。
再遊雁蕩觀雙峰 許及之
不到雙峰一紀年，夢隨清磬上高圓。重來慣識羊腸路，兀坐慵談兔角禪。欲剗舊題無好語，羞將華髮照清泉。男兒問學全無用，愧爾耕夫墾石田。
遊南明山 許及之
路上崔嵬斷復連，危亭却立虎溪邊。石梁架厂疑無地，巖竇梯雲欲近天。客子詩情專物色，老僧禪悅解行纏。亦知太與塵凡隔，時遣鐘聲落市廛。
下四十九盤 許及之
了知四十九年非，七七盤中共一機。世路險夷行處是，身名榮耀眼前稀。此生待足何時足，平日思歸今得歸。厚祿故人如問訊，爲言留得故山薇。
春園 許及之
用世無功孰取材，誅茅作計剔荒苔。花隨淺綠流春去，山擁新青入坐來。寬闢軒窗便過夏，高藏書畫待經梅。菊苗先晚丁寧種，更要秋光次第開。
喜子儀侍郎同遊 許及之
擬訪南山自北山，長隄信馬只如閒。畫船瞥見矜紅粉，紫燕驚飛透白鷳。三過名園成選勝，再臨高閣似知還。茲遊不負花時節，寡和陽春更許攀。
題洪陽洞 許及之
劃開靈怪幾千年，傳與洪陽二老仙。石室盡頭真境秘，天窗明處葆光圓。乳泉煖滴燒丹井，芝徑畦分種玉田。不是到來須束火，故應名勝限囂廛。
聞轉庵遊西湖奉寄 許及之
馬上春光過若馳，不須紀歷校花時。青於前日長街柳，白似去年雙鬢絲。强學後生須藉酒，苦邀同社索題詩。朝回要便西湖去，輸與安仁尚黑髭。
酬常之換韻和江心寺詩 許及之
千峯屏繞浪環鋪，莫把金焦作對呼。絕境誰闚全體現，小亭人號媚川圖。市聲非遠塵難到，塔影雖雙嶼只孤。大似橘洲浮不去，嶽根元插赤沙湖。
再次常之換韻題江心寺詩 許及之
山川如畫鎮長鋪，每坐危亭謂笑呼。大艑揚帆飛畧彴，巨鼇出水載浮圖。錦袍仙想前嶢古，飯顆神遊絕境孤。不是謝公親歷覽，相忘祇竟渺江湖。
媚川圖亭上觀江心寺 許及之
三山海上失雙峯，插作中川鎮水龍。高出赭垣尊御寢，長拖粉廡過僧筇。夜敲圖繞千燈磬，曉擊聲聞兩岸鍾。莫恨無緣隨展鉢，時來亭上足從容。
某謬題媚川圖江心寺晚荷仲歸兄依韻寵和至再愈工勉酬厚意終慚辭費 許及之
孤亭面直海壇峯，真覩龍翔瑞應龍。長羨僧行圖上境，不勞杯渡水邊筇。推移日月東西塔，透徹天淵昏曉鍾。妙處難將聲相見，吟摹終恐費形容。
酬翁常之和媚川圖上觀江心寺詩 許及之
江北屯雲翳列峯，江心靈雨走神龍。已拚阮子一生屐，更倚仙人九節筇。晻靄孤帆昏野渡，霏微兩塔濕疎鍾。何須小米模糊筆，潘令新詩足寫容。
送吳待制安撫襄陽  其一 許及之
天借琳琅鎮上流，西風作意送行舟。去看峴首何因感，遥見長安却是愁。平昔勳名期带礪，向來談笑飽貔貅。輕裘少展籌邊畧，歸問君王覓酇侯。
送吳待制安撫襄陽  其二 許及之
如君自是急難材，牛斗光芒未燭台。何以家爲人咄咄，維其時矣詔來來。臨湖盡去封侯橘，度地先栽調鼎梅。惡語流傳真引玉，滿懷明月向人開。
送何正言持節湖南 許及之
山莊寂寞信驚猿，鵷鷺行疎亦斷魂。持節過家天借便，引嫌得請帝疏恩。湘雲開處峰峰好，諫紙藏來字字溫。只恐夜深思賈傅，長沙寧久駐軺軒。
送趙端明帥蜀 許及之
謀深無位可酬功，端殿几廷禮數同。盡以四川歸節制，重乘九折見精忠。平生清白天垂相，簡在登庸帝降衷。萬里橋頭莫言遠，恩波只在大江通。
送鄒國遂武博知濠州二首  其一 許及之
長髯如㦸氣如虹，只欠吾曹抹額紅。右序談兵瓴建水，上前論事殿生風。懇辭射策登賓閣，乞許分符立戰功。他日濠梁真得意，要看魚水得君同。
送鄒國遂武博知濠州二首  其二 許及之
孤嶼秋風憶釣蓑，因君理櫂起勞歌。分留鄉思從茲始，報答君恩奈若何。陶令籬傍猶有菊，伯齡石上苦無禾。問言何補青蒲事，爲道新來白髮多。
送毛監丞知漳州 許及之
參裨不解力吹噓，摻別何勞嘆索居。子去定爲慈父母，邦人應得樂田廬。臨漳從此無苛吏，嚴瀨曾聞治猾胥。暇日若親橫槊賦，爲言珍重百硨磲。
送胡司諫同年赴湖北漕 許及之
洞庭青草碧相連，使節經行別有天。又輟諫官湖外去，要蘇民力未央前。一枝臘雪邊江驛，百丈春潮上水船。小駐軺軒私雨露，司存及早侍甘泉。
送潘德久都幹爲賀生辰使屬 許及之
廼翁舊取燕山第，子恰從人去使燕。孽子孤臣應有淚，祖功宗德本無邊。離離故國摇鞭影，耿耿新詩貯腹便。父老相逢勤勞苦，爲言咫尺中興年。
送張子儀尚書鎮福州 許及之
暫違天陛星辰履，便上春風李郭船。兩地逼人真勇退，三山去路儼登仙。循環花甲趨庭日，遺笏棠陰在鎮年。盛事相望已無匹，寶奎新賜更光前。
送直院樓尚書同年以閣學知婺州二首  其一 許及之
受敵詞章八面全，慶元書詔四方傳。星辰聽履聊紆步，筆墨論功即化權。將母願爲符竹計，投誠徑繳冕旒前。暫煩明月雙溪照，兩兩台星尺五天。
送直院樓尚書同年以閣學知婺州二首  其二 許及之
隆興最盛初元榜，當日曾推第一人。出世經綸知幾佛，看君意度不無神。居然勇退非驚俗，行矣追隨亦爲親。只恐苦無明月句，經行難作隠侯賓。
送禹之皋之舅赴調二首  其一 許及之
我是次公門下客，登龍因許與乘龍。只今擊柝從關吏，漸可扶犁作老農。莫報黄壚埋白玉，滿看清廟列金鐘。二難自是從來譽，勉事功名定亢宗。
送禹之皋之舅赴調二首  其二 許及之
九年清夢落鳴珂，尊酒相逢奈樂何。但恨醉人成謬誤，莫嗔驚汝感摩挲。行裝忽指吳門道，別意今隨楚水波。若訪水僊逢處士，爲言新句苦無多。
用樓尚書韻餞同年曾寺丞守溫州 許及之
三十三年同日喜，憶曾書札問淮堧。造朝合究三千牘，出守聊違尺五天。官舍君應思繫馬，家山我亦念斜川。政成的有天官列，不擬攀轅擬執鞭。
送劉東玉提幹之官茂苑 許及之
共論隸古弄文漪，酌別寧忘載酒巵。去去臺中攄婉畫，行行篋裏富新詩。向來閥閲多丹禁，豈有人門後白眉。九萬扶摇從此始，他年書劄問茅茨。
送石謙伯就許襄陽辟 許及之
襄陽耆舊流風在，幕府文書併省餘。勿以脩塗愁泛宅，不妨勝處憩安輿。碑存峴首堪懷古，詩憶槎頭匪爲魚。萬里功名從此始，勉旃聲價百硨磲。
送鄭仁叔宰長溪 許及之
清於道骨澹於僧，海內忘形得此朋。作縣只如詩思苦，能官已被薦書騰。下車搏虎真堪笑，入境無蝗定有稱。我亦孤愚諳此味，願言加飯履春冰。
黄叔萬知縣以魯名齋求詩將赴公安併以爲餞 許及之
堂堂張也竟難爲，一唯工夫魯得之。得兔故應忘百慮，亡羊正爾失多歧。千林摇落青還在，孤月當空影自隨。昔日校官今作縣，魯齋行處即吾師。
送王子大知縣 許及之
金閨通籍綰銅章，荔子黄時恰到鄉。僧夏相期塵外住，官朞將趣橐中裝。傾心棲棘仇香地，側耳鳴絃單父堂。說著江西如故里，南城春色勝河陽。
送余伯益知縣 許及之
建章萬戶及千門，博物如君自不羣。入幕向來爭論薦，鳴琴此去定知聞。官惟作縣堪行志，閩獨於鹽害未分。剖竹乘軺同臭味，願求長策獻吾君。
送鄭節卿赴新喻丞併呈李諫議 許及之
南漳撫字溢三年，當路文章喜薦賢。鶴髮有親須祿養，鶚書無地足常員。爲丞盍過滕王閣，詣府欣依刺史天。諫議恩深曾一顧，煩君爲我道拳拳。
送鄭廷玉教授之官邵武 許及之
太學聲名十五年，雞林副墨競流傳。諸生定滿升堂履，獨冷何愁坐客氈。預恐上方催給劄，便應西笑去朝天。君王若問安邊策，上藥良醫有十全。
沈架閣席上送沈教授之官邵陽二首  其一 許及之
祝融七十二峯尊，諸老相望古道存。二邵人才元有種，三湘風物向曾論。先生此去行師說，弟子從今記善言。爲訪衡山戴監嶽，可能畧不傍華軒。
沈架閣席上送沈教授之官邵陽二首  其二 許及之
郡侯名字祖鞭先，郡倅風流世有傳。更著廣文鐺脚坐，亦憐委吏鼎科年。江山莫道非吾土，官舍曾無有此賢。自是蓬萊山上客，枉教予作送行篇。
送簡壽王主簿之官番禺 許及之
住久江西近物情，聞名雖舊蓋初傾。未聽健論折髯喜，况有新詩出袖清。爲簿免從高士例，飲泉要改昔人名。爲言牧伯乘驄舊，愧爾傳家折檻聲。
次韻臨川傅簿經過道舊之什 許及之
傾蓋臨川卜再逢，歲華飄忽老秋風。汗顔何補千人聚，過眼還驚萬馬空。今子所淹棲棘地，曩余曾掌采芹宮。種松已長煩公問，梁棟如今中未中。
送鮑清卿運幹調官還里二首  其一 許及之
筆端有印印金泥，榜榜名高米樣齊。兩郡漫遊官似水，七階懶覓薦爲梯。登瀛已近帆驚轉，入幕雖卑首願低。舉士引嫌堪自愧，眼看湖海放鳧鷖。
送鮑清卿運幹調官還里二首  其二 許及之
家住城南水竹村，羨君月榭與風軒。頭顱已料書生骨，言語難酬明主恩。何日致還歸里社，也教依樣買山村。彈邊求炙君憐我，許種名葩寄後園。
送范南宮守彭歸蜀 許及之
起草南宮著作庭，歷階亦合侍承明。乞身只擬分符去，持節何妨衣錦行。道在不孤知己舊，才難偏愴語離情。極知便下思賢詔，其奈巴江白髮生。
送黄元章秘書還餘杭待次荆門 許及之
蓬萊雲色正飛浮，猛乞分符向玉州。抵鵲信嫌三獻辱，如虹肯要萬金酬。勳名不朽山爲礪，軒冕隨緣芥作舟。却憾渥漥求汗血，不如天廄出驊騮。
送鄭節推勝棄職歸省 許及之
慷慨中原泣夜闌，一門忠孝只南冠。來歸九死賒猶易，就養一官輕底難。幕府禮羅留莫住，清時長鋏惜休彈。男兒富貴尋常事，要取功名與世看。
送鄭南秀解秩東歸 許及之
小麥茸茸短覆泥，如何熟得濟民饑。青黄未接我狼顧，黑白既分君解龜。已拜一言真苦口，極知三折是良醫。從今洗眼看華要，書札無忘慰夢思。
送穀仲歸謙謝以詩次韻奉酬 許及之
一樂長存抵萬金，百年誰肯放愁侵。飯蔬飲水真吾事，懷寶迷邦豈本心。桑戶琴歌奚此極，孔門絃誦有遺音。新詩當暑時時至，每讀清風自滿襟。
送解省元赴南宮 許及之
過庭有子即同登，學圃承家豈足稱。刻畫無鹽容更醜，寵光蕙草句全勝。名場自此一投足，宦路不須三折肱。累月笞兒吾豈敢，短檠猶可課秋燈。
送林定國赴秋試 許及之
讀却床頭滿架書，時文元不費工夫。向來點額關奇數，今日焚舟合壯圖。去去秋風趨北闕，行行春色滿西湖。癡兒未了書生事，珍重青衫報國軀。
送劉守之上舍赴試 許及之
廼翁壯譽動賢關，晚把州麾苦要閒。細字尚陪燈火課，淡書端要姓名攀。扶摇穩泛魚三級，文采曾闚豹一斑。舍弟若爲同日喜，兩家親老想開顔。
次韻餞振之之行 許及之
半生經吏競分陰，奏牘三千幾汗青。技到屠龍從俗笑，志存流水有人聽。故園勳業千株橘，世路生涯一草亭。却笑劉商長得醉，爲無管屬愛浮萍。
送安福劉秀才謀卿仍簡分宜傅公謀 許及之
昨夜西風入楚扉，登臨遊子倦將歸。璧廱未頓新書笥，錦里還尋舊釣磯。平世勳名賒馬革，男兒貧賤且牛衣。傅巖詞客如相問，說是今非昨更非。
送德友之長沙章貢併懷薛葉二兄 許及之
篇章足可慕淵明，其奈田無二頃耕。甥館久居誰厭汝，客塗遠問我憐生。湘山物色留新句，使節綈袍有故情。併語鬰孤東道主，春風吹夢到容成。
送陳西老西上併簡張功甫 許及之
二月春光韻管絃，琴書獨上館頭船。篋中未有西湖句，闕下曾傳樂府篇。名勝難逢分手易，游從雖晚服膺先。有如尚待金門詔，須訪南湖桂隠僊。
中川席上送陳同甫 許及之
眼底男兒隘六區，似君豪氣有誰如。中原赤子頭今白，天下蒼生力未紓。北闕有書流涕上，西山無地带經鋤。共談世事何時了，勸子加餐返故廬。
送俊老再住惠因 許及之
天台自是金仙窟，而况師曾住惠因。祖令全提餘作畧，舊營重按想精神。絕憐老宿參辰象，何限名藍甲乙人。若遇毒龍師攝取，經行杯渡熟知津。
送清監寺往平陽化緣清乃王詹事女 許及之
詹事家中靈照女，圓月會下祖師禪。一條見地如絲直，百架脩廊尚結緣。飛錫先從坳裏去，擲盃聊當渡頭船。更於何處求真佛，說似檀那領現前。
喜德久從人使北來歸 許及之
詩翁萬里恰歸來，滌面那無一點埃。生馬諳騎便武事，故京熟覽動詩才。別來我已成炊夢，此去君應悟劫灰。見說北庭猶假息，可無尊酒沃崔嵬。
和袁同年接伴賡從客陸成文韻 許及之
鴈塔題名不記年，相從淮海喜跫然。了知鵬鷃懸微分，祇覺夔蚿有故憐。共泛仙舟凌浩渺，賡吟醉墨墮芳鮮。少游陳迹無尋處，小五湖中水拍天。
和袁同年接伴賡從客霍希文過楚州韻 許及之
一水分流西復東，畫船隨水去匆匆。晚風鼓角增悲壯，高壘營屯足長雄。糧道已無清口應，舟師會把朔庭空。眼中方畧全圖在，未肯輕將屬畫工。
次韻袁同年回程見示 許及之
秋風日日動詩情，人與詩篇一樣清。歸去星辰添秀潤，經行草木倍精明。河山未閡功名志，歲月徒催鬢髮生。送客微言何足錄，便將佳句榻前呈。
吳門次韻頤剛嚴陵留別過新安 許及之
功名破甑等虛空，身世隨緣邴曼容。行色過於秋澹薄，離情恰似酒醇濃。想君時看水西景，顧我方聽夜半鐘。莫計升沉須强飯，男兒愛惜鬢星鬆。
因振之之行過新昌懷鮑清卿 許及之
新昌令尹鮑參軍，中的聲名孰似君。未免徒勞紆墨綬，不教平步上青雲。句如冰柱當庚伏，心似秋空納世氛。豈爲求齊工鼓瑟，知音合遣九霄聞。
懷轉庵餞客 許及之
一水經行昔飽諳，故鄉真似是淮南。杏花巖畔春携酒，楊柳堂前夜駐驂。鄰境不停科甲馬，吾民常喜足田蠶。風謠物色堪詩句，餞客歸時問轉庵。
南省簾外唱和五首  其一 許及之
句讀江西獨亢宗，筆裨造化蚤論功。相逢客已傳河尹，未見天教憶戴公。欻訝鞭鸞仙尚散，猶憐小草味能同。明朝遣客方公事，醉墨何妨落暮鴻。
南省簾外唱和五首  其二 許及之
寒似西來不立宗，酒兵屢敵故難功。詩成染筆能忙事，勘罷糊名也自公。細雨燒燈驚節過，清尊華髮與君同。故園花訊新來少，欲問平安無過鴻。
南省簾外唱和五首  其三 許及之
畫史何人更姓吳，梁園重與續成圖。晴泥正好一犁雨，歸思還先六幅蒲。院鎖餘寒春力峭，書殘午後客情孤。新詩剩喜相料理，已覺胸中隘五湖。
南省簾外唱和五首  其四 許及之
桃李枝頭鎖沍寒，天工一笑發嫣然。喚回雪苑陽春脚，幻出瓊壺小有天。欻看南圖羊角上，恍思西抹阿婆年。政須點勘頻呵護，準擬開函近御筵。
南省簾外唱和五首  其五 許及之
不因呵手軸書簾，顓帝司寒盍解嚴。已放官梅撩杜老，更堪園柳憶陶潛。定無裁鑒追王謝，敢別妍媸擯嫫鹽。爾許空餐已知愧，底須自喜作沾沾。
次韻留守劉觀文鹿鳴之什 許及之
一時天府姓名登，三載文翁禮俗型。已著衮衣親勸駕，更施燕席共談經。杏園路逐三春暖，星漢槎通八月靈。聖策若詢黄髮老，爲言輕重繫朝廷。
劉正言講筵視職初直玉堂見案上所和高紫微陽字詩寵和二章見示因用韻答以一首深愧短拙 許及之
措世規模豈小康，八荒壽域萬年觴。諫行膏澤苕溪水，講勸淵源養浩堂。遇合共欣魚縱壑，闊希真見鳳朝陽。簷花細雨金鑾直，預卜爲霖喜色黄。
次韻常之歲晚督才叔詩課 許及之
流年舍我疾於飛，受歲於予孰敢違。有愧淵明新覺是，自憐伯玉舊知非。盍簪烈炬昏騎馬，博簺相歡夜倒衣。豈復少年豪氣事，詩壇聊爲解堅圍。
次韻盧次夔直學投贈二首盧之父有師法方訓長孫鑄而次夔近繹子屈致教參孫發蒙  其一 許及之
大難過訪憶曾酬，謁入徒慙刺字留。惠我新詩堪照夜，喜君逸氣正橫秋。時哉好去陳三策，老者那能畫一籌。暇日太丘如共款，忘炊肯更作糜不。
次韻盧次夔直學投贈二首盧之父有師法方訓長孫鑄而次夔近繹子屈致教參孫發蒙  其二 許及之
老眼青燈字字愁，猶能宅勝復棲幽。要追野叟田夫輩，願作漁鄉橘里侯。蚤取科名辭舉業，來陪散吏入詩流。小孫勤苦童蒙訓，未解知名杜若洲。
約轉庵 許及之
半夜月明晨起風，不眠附火鬢搔蓬。窗虛灑急疑霰集，閤暖香微知菊叢。便擬南枝開摘索，只愁卯酒醉冬烘。行吟真愛亭前路，梅蕊已如椒子紅。
百七丈和篇有盡道溫柔別有鄉誰知絳闕水茫茫之句意有屬也再用韻奉酬  其一 許及之
仙凡從昔各爲鄉，弱水蓬萊隔混茫。不見麻姑呈狡獪，空教賀老號清狂。兩奩心事無人共，萬點花飛有底忙。說與東風須作主，莫教癡白妬嬌黄。
百七丈和篇有盡道溫柔別有鄉誰知絳闕水茫茫之句意有屬也再用韻奉酬  其二 許及之
休厭黄鸝百囀聲，詩翁亦是不平鳴。中年懷抱愁離別，暇日親朋好會并。踏損落紅無錦襪，吟成白雪有朱英。欄桿徙倚空三歎，雨後斜陽寫不成。
百七丈寒食扁舟之盟遽寒姚黄恐成輕負輒賦二篇復以酴醾爲約  其一 許及之
閒中直指醉爲鄉，寒食扁舟竟渺茫。可惜海棠隨雨過，猶憐粉蝶伴醒狂。游人靜後西山好，春事深來老圃忙。未必煩公頻折簡，花時還是負姚黄。
百七丈寒食扁舟之盟遽寒姚黄恐成輕負輒賦二篇復以酴醾爲約  其二 許及之
連夕驚雷非惡聲，池塘閤閤幾蛙鳴。春程尚有三之一，樂事那能四者并。養得苔錢都滿砌，足爲花地藉殘英。聞閒不惜衝泥過，架上酴醾玉已成。
謝觀復長髯垂膝儼然山澤之癯棄去儒業從皇甫道士於廬阜余見之三茅以所編老君實錄見贈賦此奉酬 許及之
真是儒仙藪澤姿，長髯合住謝家池。香爐峯下看雲坐，碧玉壺中倒景窺。妙旨五千歸日用，纂言十萬見宗師。故交幡起逃儒恨，不值青藜夜訪時。
酬劉孝若二首  其一 許及之
春去堂堂已浹旬，幽花耿耿尚能春。細思造物尤恩我，晚著家山剩庇身。客至情親惟話舊，詩成意足不求新。長年道路多疎隔，如子相過正要頻。
酬劉孝若二首  其二 許及之
回首城南同舍時，參辰相望更爲誰。杜門正愧衰兼懶，枉句多慙頌不規。新竹篩金鳴粉籜，初荷擎蓋弄紋漪。小園景物堪供給，剝啄何時共說詩。
次韻酬王宣甫 許及之
老去才衰非曩時，如今何處有新詩。陶溪已過黄初作，漳浦曾同鄭老期。近喜高軒能肯顧，翻催歸棹起相思。杖藜固有慇懃約，逸駕愁難十駕隨。
奉酬沈仲歸 許及之
劉牆屈壘敵金湯，今繼薰風寫拒陽。久住揚州詩富艷，暫歸孤嶼句清凉。簷聲疊喜隨花落，野色方期共竹光。偶苦河魚今少愈，不應樽酒負鵝黄。
次韻酬才叔仍送酒 許及之
逸駕翩翩莫可攀，飛騰豈久住鄉間。秋風便起東西玉，郢雪姑吟大小山。僅喜借居鄰竹院，能無持酒到松關。樓成約共魚軒過，急遺雙壺且破顔。